Euroopa Parlamendi ja nõukogu direktiiv 96/27/EÜ,

20. mai 1996,

mootorsõidukites viibijate kaitse kohta külgkokkupõrke korral, millega muudetakse direktiivi 70/156/EMÜ

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 100a,

võttes arvesse nõukogu 6. veebruari 1970 direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [1] eelkõige selle artikli 13 lõiget 4,

võttes arvesse komisjoni ettepanekut, [2]

võttes arvesse majandus- ja sotsiaalkomitee arvamust, [3]

toimides asutamislepingu artiklis 189b sätestatud korras [4]

ning arvestades, et:

mootorsõidukite tehniliste nõuete täieulatuslik ühtlustamine on vajalik siseturu loomiseks;

liiklusõnnetuste läbi kannatanute arvu vähendamiseks Euroopas on vaja rakendada seadusandlikke meetmed, et võimalikult suurel määral parandada mootorsõidukites viibijate kaitset külgkokkupõrke korral; kusjuures käesolev direktiiv kehtestab nõuded külgkokkupõrke katsetele, sh biomehaanilised kriteeriumid, et tagada piisav löögikindluse tase külgkokkupõrkel;

nimetatud nõudeid tuleb käsitleda ajutiste meetmetena ning need tuleb edasisi uuringuid ja käesoleva direktiivi kohaselt läbi viidud tüübikinnituskatsetest esimese kahe aasta jooksul saadud kogemusi silmas pidades uuesti läbi vaadata; sest rangemate standardite rakendamine kindlustaks tulevikus kõrgema turvataseme;

käesolev direktiiv on üks neist üksikdirektiividest, mida tuleb järgida, et tagada sõidukite vastavus direktiivis 70/156/EMÜ sätestatud EÜ tüübikinnituse korrale; kusjuures direktiivi 70/156/EMÜ sätted sõiduki süsteemide, osade ja eraldi seadmestike kohta kehtivad seetõttu ka käesolevas direktiivis;

mootorsõiduki istme võrdluspunkti kindlaksmääramise kord on toodud nõukogu 27. septembri 1977. aasta direktiivi 77/649/EMÜ III lisas mootorsõidukijuhtide vaatevälja käsitlevate liikmesriikide õigusaktide ühtlustamise kohta; [5] mistõttu ei ole vaja seda käesolevas direktiivis korrata; kusjuures käesolevas direktiivis tuleks viidata nõukogu 27. juuli 1970. aasta direktiivile 70/387/EMÜ mootorsõidukite ja nende haagiste uksi käsitlevate liikmesriikide õigusaktide ühtlustamise kohta, [6] nõukogu 17. septembri 1974. aasta direktiivile 74/483/EMÜ mootorsõidukite väljaulatuvaid osi käsitlevate liikmesriikide õigusaktide ühtlustamise kohta, [7] nõukogu 18. detsembri 1975. aasta direktiivile 76/115/EMÜ turvavööde kinnituspunkte käsitlevate liikmesriikide õigusaktide ühtlustamise kohta [8] ja ISO standardile 6487:1987;

käesoleva direktiivi tehnilised nõuded põhinevad ÜRO Euroopa Majanduskomisjoni dokumendil TRANS/SC1/WP29/396,

ON VASTU VÕTNUD KÄESOLEVA DIREKTIIVI:

Artikkel 1

Käesoleva direktiivi kohaldamisel tuleb "sõidukit" mõista tähenduses, mis on antud direktiivi 70/156/EMÜ artiklis 2.

Artikkel 2

1. Seoses sõidukites viibijate kaitsega külgkokkupõrke korral ei tohi ükski liikmesriik:

- keelduda EÜ tüübikinnituse või siseriikliku tüübikinnituse andmisest sõidukitüübile või

- keelata sõiduki registreerimist, müüki või kasutuselevõtmist,

kui sõiduk vastab käesoleva direktiivi nõuetele.

2. Alates 1. oktoobrist 1998 ei tohi liikmesriigid anda

- EÜ tüübikinnitust sõidukitüübile vastavalt direktiivi 70/156/EMÜ artiklile 4,

- siseriiklikku tüübikinnitust sõidukitüübile,

kui sõiduk ei vasta käesoleva direktiivi nõuetele.

3. Lõiget 2 ei kohaldata sõidukitüüpide suhtes, mis on kinnitatud enne 1. oktoobrit 1998 ükskõik millise kahe direktiivi kohaselt järgnevaist: 70/387/EMÜ (uksesulgurid ja -hinged), 74/483/EMÜ (väljaulatuvad osad) ja 76/115/EMÜ (mootorsõidukite turvavööde kinnituspunktid) ega ka nende tüübikinnituste edasisel laiendamisel, juhul kui see on asjakohane.

4. Liikmesriigid võtavad arvesse, et direktiivi 70/156/EMÜ sätete kohaselt koostatud uute sõidukite vastavussertifikaadid on kehtetud alates 1. oktoobrist 2003 selle direktiivi artikli 7 lõike 1 kohaldamisel, kui pole tõendatud, et sõidukid vastavad käesoleva direktiivi lisades sätestatud nõuetele.

Artikkel 3

Direktiivi 70/156/EMÜ IV lisa 1. osas toodud tabelit täiendatakse järgmiselt:

Teema | Direktiivi number | Viide EÜTs ilmumise kohta | Kohaldamine |

M1 | M2 | M3 | N1 | N2 | N3 | O1 | O2 | O3 | O4 |

54.Kaitse külgkokkupõrke korral | 96/27/EÜ | L 169, 8.7.1996, lk 1 | x | | | x | | | | | | |

Artikkel 4

Seoses käesoleva direktiivi kohandamisega tehnika arengule, peab komisjon artikli 2 lõikes 2 sätestatud kuupäevast alates kahe aasta jooksul direktiivi uuesti läbi vaatama. See peab põhinema tehniliste kriteeriumide, eelkõige viskoossuse kriteeriumi, esiistme asendi ja tõkke kliirensi läbivaatamisel. Läbivaatuse kriteeriumid sisaldavad muu hulgas liiklusõnnetuste uuringute andmeid, autode omavaheliste kokkupõrgete laiaulatuslike katsete tulemusi ning majanduslikke kaalutlusi. Läbivaatamisel uuritakse mootorsõidukites viibijate kaitse alast potentsiaalset efekti ja tõkke kliirensi suurendamise tööstuslikku teostatavust. Nimetatud läbivaatuse tulemuste kohta esitab komisjon Euroopa Parlamendile ja nõukogule aruande.

Artikkel 5

1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 20. maiks 1997. Liikmesriigid teatavad neist viivitamata komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

Artikkel 6

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Artikkel 7

Käesolev direktiiv on adresseeritud liikmesriikidele.

Strasbourg, 20. mai 1996

Euroopa Parlamendi nimel

president

K. Hänsch

Nõukogu nimel

eesistuja

P. Bersani

[1] EÜT L 42, 23.2.1970, lk 1. Direktiivi on viimati muudetud komisjoni direktiiviga 95/54/EÜ (EÜT L 266, 8.11.1995, lk 1).

[2] EÜT C 396, 31.12.1994, lk 1.

[3] EÜT C 256, 2.10.1995, lk 18.

[4] Euroopa Parlamendi 12. juuli 1995. aasta arvamus (EÜT C 249, 25.9.1995, lk 47), nõukogu 23. novembri 1995. aasta ühine seisukoht (EÜT C 353, 30.12.1995, lk 1) ja Euroopa Parlamendi 29. veebruari 1996. aasta otsus (EÜT C 78, 18.3.1996, lk 17) ja nõukogu 6. mai 1996. aasta otsus.

[5] EÜT L 267, 19.10.1977, lk 1. Direktiivi on viimati muudetud komisjoni direktiiviga 90/630/EMÜ (EÜT L 341, 6.12.1990, lk 20).

[6] EÜT L 176, 10.8.1970, lk 5.

[7] EÜT L 266, 2.10.1974, lk 4. Direktiivi on viimati muudetud direktiiviga 87/354/EMÜ (EÜT L 192, 11.7.1987, lk 43).

[8] EÜT L 24, 30.1.1976, lk 6. Direktiivi on viimati muudetud komisjoni direktiiviga 90/629/EMÜ (EÜT L 341, 6.12.1990, lk 14).

--------------------------------------------------

LISADE LOETELU

I LISA | Sõidukitüübi tüübikinnituse rakendussätted |

1.EÜ tüübikinnituse taotlemine |

2.EMÜ tüübikinnitus |

3.Tüübikinnituste muudatused |

4.Toodangu vastavus1. liide: Teatis2. liide: Tüübikinnitustunnistus |

II LISA | Tehnilised nõuded |

1.Kohaldamisala |

2.Mõisted |

3.Spetsifikatsioonid ja katsed1. liide: Kokkupõrke katseprotseduur2. liide: Deformeeritava liikuvtõkke karakteristikud3. liide: Külgkokkupõrkes kasutatava mannekeeni tehniline kirjeldus4. liide: Külgkokkupõrkes kasutatava mannekeeni paigaldamine5. liide: Osaline katsetus |

--------------------------------------------------